মুহাম্মদ আহসান দার

**মুহাম্মদ আহসান দার** (; জন্ম ১৯৫২) হলেন জম্মু ও কাশ্মীরের একজন কাশ্মীরি ইসলামপন্থী
জঙ্গি
এবং বিচ্ছিন্নতাবাদী নেতা। তিনি ১৯৮০-র দশকের মাঝামাঝি সময়ে **আনসারুল ইসলাম** নামক একটি ইসলামপন্থী জঙ্গি গোষ্ঠী প্রতিষ্ঠা করেন, যা পরবর্তীতে হিজবুল মুজাহিদীনের মূল ভিত্তি হিসেবে কাজ করে। ১৯৮৯ সালের সেপ্টেম্বরে গঠিত হিজবুল মুজাহিদীন ছিল কাশ্মীর উপত্যকার এক ডজন ইসলামপন্থী গোষ্ঠীর একটি জোট, যা পাকিস্তানের আইএসআই এবং জামায়াতে ইসলামী পাকিস্তান দ্বারা সমর্থিত ছিল।
আহসান দার কয়েক বছর এই ঐক্যবদ্ধ গোষ্ঠীর প্রধান হিসেবে দায়িত্ব পালন করেন। তবে পরবর্তীকালে তিনি জামায়াতে ইসলামীর পৃষ্ঠপোষক সৈয়দ সালাউদ্দিনের কারণে তিনি কোণঠাসা হয়ে পড়েন। ১৯৯২ সালে তিনি 'মুসলিম মুজাহিদীন' নামে একটি নতুন গোষ্ঠী গঠন করেন যা কয়েক বছর সক্রিয় ছিল। পরবর্তীতে হিজবুল মুজাহিদীন এবং ভারতীয় নিরাপত্তা বাহিনীর অভিযানে এটি নিষ্ক্রিয় হয়ে যায় এবং আহসান দার জঙ্গিবাদ থেকে অবসর নেন।

## প্রাথমিক জীবন
আহসান দার ভারতের জম্মু ও কাশ্মীরের বারমুলা জেলার পত্তন তহসিলের অন্তর্গত সারিওয়ারপোরায় জন্মগ্রহণ করেন।

তিনি জামায়াতে ইসলামী কাশ্মীরের একটি স্কুলে (ফালাহ-ই-আম ট্রাস্ট দ্বারা পরিচালিত) শিক্ষক হিসেবে কর্মরত ছিলেন।
জঙ্গিবাদে যোগ দেওয়ার পর তাকে "মাস্টার" উপনাম দেওয়া হয়।

## জঙ্গিবাদ
১৯৮৪ সালে দার যখন পারিবারিক সফরে মুম্বই গিয়েছিলেন, তখন একজন তাকে মকবুল ভাট সম্পর্কে জিজ্ঞাসা করেন। তিনি তাকে না চেনায় লজ্জিত বোধ করেন এবং পরে তার সম্পর্কে বিস্তারিত জেনে নিজেও একজন বিচ্ছিন্নতাবাদী হওয়ার সিদ্ধান্ত নেন। তিনি এমন একজনের খোঁজ পান যিনি জঙ্গিবাদী কৌশল জানতেন এবং তার কাছ থেকে প্রশিক্ষণ নিয়ে তা বন্ধুদের সাথে ভাগ করে নেন।

### আনসারুল ইসলাম
প্রচলিত তথ্যমতে, দার ১৯৮৬ সালে পাসপোর্ট নিয়ে পাকিস্তানে যান। পাকিস্তানি কর্তৃপক্ষ তাকে জানিয়েছিল যে তারা তখন পর্যন্ত প্রস্তুত ছিল না তবে সময় হলে তার সাথে যোগাযোগ করবে। তাকে একটি "চিঠি" দেওয়া হয়েছিল যা সম্ভবত এই সাক্ষাতের প্রমাণ ছিল। কাশ্মীরে ফিরে দার 'আনসারুল ইসলাম' (ইসলামের সাহায্যকারী) নামক গোষ্ঠীটি গঠন করেন। এই গোষ্ঠীর অন্যান্য বিশিষ্ট সদস্যরা ছিলেন হিলাল আহমেদ মীর (ওরফে নাসিরুল ইসলাম), মোহাম্মদ রমজান সোফি (ওরফে জেনারেল আবদুল্লাহ) এবং গোলাম রসুল শাহ (ওরফে ইমরান রাহি)।

অন্যদিকে সাংবাদিক আরিফ জামালের মতে, আহসান দারের সম্পৃক্ততার অনেক আগে থেকেই এই গোষ্ঠীটি অস্তিত্বশীল ছিল। হিলাল আহমেদ মীর ১৯৮৪ সালে 'শুব্বাবুল ইসলাম' নামে এটি প্রতিষ্ঠা করেন এবং পরে এর নাম পরিবর্তন করে আনসারুল ইসলাম রাখা হয়। গোষ্ঠীটি প্রথমে স্থানীয় বন্দুক ব্যবহারে সদস্যদের প্রশিক্ষণ দিত এবং পরবর্তীতে ১৯৮৬ সালের মাঝামাঝি সময়ে নিয়ন্ত্রণ রেখা পার করে স্বয়ংক্রিয় অস্ত্রের প্রশিক্ষণের জন্য তাদের আফগানিস্তানে পাঠায়। এই গোষ্ঠীর লক্ষ্য ছিল 'উম্মাহ' বা বিশ্ব মুসলিম সম্প্রদায়ের ঐক্য এবং একটি খিলাফত প্রতিষ্ঠা করা।

আনসারুল ইসলামের সদস্যদের সাথে জামায়াতে ইসলামী কাশ্মীরের যোগসূত্র ছিল এবং তারা জম্মু ও কাশ্মীর লিবারেশন ফ্রন্টের (জেকএলএফ) ধর্মনিরপেক্ষ মিশনের বিরোধী ছিল। তবে জেকএলএফ ১৯৮৮ সালের জুলাইয়ে সশস্ত্র বিদ্রোহ শুরু করলে আনসারুল ইসলামও তাদের ব্যানারে কাজ শুরু করে। তারা নিজেদের জেকএলএফ-এর একটি "অনানুষ্ঠানিক শাখা" হিসেবে গণ্য করত। ভারতীয় নিরাপত্তা বাহিনী ৩১ জুলাইয়ের বোমা হামলার জন্য আনসারুল ইসলামকে দায়ী করে এবং ব্যাপকভাবে মুসলিম যুবকদের গ্রেপ্তার শুরু করে। আহসান দারসহ আনসারুল ইসলামের জ্যেষ্ঠ নেতাদের গ্রেপ্তার করা হয়।

কয়েক মাস পর মেডিকেল চেকআপের জন্য নেওয়ার সময় আহসান দার হাসপাতাল থেকে পালিয়ে যান। তিনি দেখেন যে তার অধিকাংশ সহকর্মী হয় কারাগারে অথবা পাকিস্তানে চলে গেছেন। দার নিজেও পাকিস্তানে যান এবং সেখানে ২০ জন অন্যান্য প্রশিক্ষণপ্রার্থীর সাথে এক মাস অবস্থান করেন। ১৯৮৯ সালের গ্রীষ্মে তিনি উপত্যকায় ফিরে আসেন এবং সৈয়দ আলী শাহ গিলানির সাথে দেখা করেন। গিলানি তাকে ব্যক্তিগতভাবে সাহায্য করতে রাজি হন কিন্তু জামায়াতে ইসলামী তখন পর্যন্ত আনুষ্ঠানিকভাবে সশস্ত্র বিদ্রোহে যোগ দেয়নি।

### হিজবুল মুজাহিদীন
প্রচলিত তথ্য অনুযায়ী, আহসান দার হিলাল আহমেদ মীরের সাথে মিলে 'হিজবুল মুজাহিদীন' (পবিত্র যোদ্ধাদের দল) নামে একটি নতুন সংগঠন প্রতিষ্ঠা করেন। এই ভাষ্যমতে এটি ছিল মীরের ধারণা, যিনি দারকে বলেছিলেন যে তাদের কাজের কৃতিত্ব জেকএলএফ-কে না দিয়ে নিজেদের সংগঠনের নামে নিতে হবে। যেহেতু আনসারুল ইসলাম কর্তৃপক্ষের কাছে পরিচিত ছিল, তাই তাদের নতুন নামে কাজ করার প্রয়োজন ছিল।

আরিফ জামালের মতে, ১৯৮৯ সালের ১১ জুন হাদিপুরায় (বড়গাম জেলা) আনসারুল ইসলামের 'মজলিশ-ই-শুরা' মিলিত হয় এবং গ্রহণযোগ্যতা বাড়ানোর জন্য নাম পরিবর্তন করে হিজবুল মুজাহিদীন রাখার সিদ্ধান্ত নেয়। গোষ্ঠীটি হিলাল আহমেদ মীরকে তাদের 'আমির' নির্বাচিত করে। এই প্রসঙ্গে আহসান দারের নাম উল্লেখ করা হয়নি।

এই ঘটনার সমান্তরালে, আজাদ কাশ্মীর জামায়াতে ইসলামী মাসুদ সারফরাজ নামে একজন গোপন জঙ্গিকে কাশ্মীর উপত্যকায় পাঠায়। তার লক্ষ্য ছিল জেকএলএফ-এর সমান্তরালে একটি শক্তিশালী সংগঠন তৈরি করতে সমস্ত ইসলামপন্থী জঙ্গি গোষ্ঠীকে একই ছাতার নিচে আনা। সারফরাজও তার সংগঠনের জন্য 'হিজবুল মুজাহিদীন' নামটি বেছে নেন। ১৯৮৯ সালের সেপ্টেম্বরে তিনি জেকএলএফ ব্যানারের অধীনে কাজ করা কিছু ছোট ছোট জঙ্গি সেলকে একত্রিত করে একটি সমান্তরাল "হিজবুল মুজাহিদীন" গঠন করেন। তিন সপ্তাহের আলোচনার পর ১৯৮৯ সালের অক্টোবরে এই দুই গোষ্ঠী একীভূত হয়। এই সভায় আহসান দারকে প্রধান কমান্ডার এবং পরবর্তী এক সভায় হিলাল আহমেদ মীরকে 'আমির' নির্বাচিত করা হয়।

### জামায়াতে ইসলামীর নিয়ন্ত্রণ
দার জামায়াতে ইসলামী কাশ্মীরের সাথে যুক্ত ছিলেন। যদিও হিজবুলের প্রতি জামায়াতের কোনো আনুষ্ঠানিক সমর্থন ছিল না, তবে এর প্রতিষ্ঠাতাদের অনেকেই জামায়াতের সদস্য বা সহযোগী ছিলেন। জেকএলএফ-এর ক্রমবর্ধমান শক্তিতে জামায়াত এবং পাকিস্তান উভয়ই উদ্বিগ্ন ছিল। এর মোকাবিলায় জামায়াত হিজবুল মুজাহিদীনের নিয়ন্ত্রণ নিতে শুরু করে এবং ১৯৯০ সালে দার হিজবুলকে "জামায়াতের তলোয়ার" হিসেবে ঘোষণা করেন। ইউসুফ শাহ ওরফে সৈয়দ সালাউদ্দিন, যিনি একজন কট্টর জামায়াত অনুসারী ছিলেন, ধীরে ধীরে হিজবুলের নেতৃত্বে চলে আসেন। প্রধান কমান্ডার দার জামায়াতের নিয়ন্ত্রণ সত্ত্বেও দিন দিন স্বাধীনভাবে কাজ করতে শুরু করেন এবং জামায়াতের "শুরা" স্টাইলের নেতৃত্ব ব্যবস্থার বিরোধিতা করেন। হিজবুল কর্তৃক অন্যান্য জঙ্গি সংগঠনের সদস্য এবং স্বাধীনতা পন্থী নেতাদের হত্যার ঘটনায় তিনি হতাশ হয়ে পড়েন। ১৯৯১ সালে সালাউদ্দিন অনুসারীরা তাকে বহিষ্কার করে এবং ১৯৯২ সালে তিনি তার অনুসারীদের নিয়ে "মুসলিম মুজাহিদীন" গঠন করেন। ১৯৯৩ সালে তার গ্রেপ্তারের পর এই গোষ্ঠীটি দ্রুত ভেঙে যায়।

এতকিছুর পরেও দার সৈয়দ সালাউদ্দিনের সাথে ঘনিষ্ঠ ছিলেন, যিনি সংযুক্ত জিহাদ কাউন্সিলেরও প্রধান।

## বর্তমান জীবন
সাত বছর বন্দি থাকার পর ১৯৯৯ সালে তিনি মুক্তি পান। পরবর্তীতে ২০০৯ সালের ১৪ জানুয়ারি তাকে আবারও গ্রেপ্তার করা হয় এবং ২০১২ সালের ২৫ ডিসেম্বর তিনি মুক্তি পান।

## আরও দেখুন
* সৈয়দ আলী শাহ গিলানি
* অল পার্টিস হুররিয়াত কনফারেন্স
* কাশ্মীর সমস্যা

## টীকা

## তথ্যসূত্র

## গ্রন্থপঞ্জি
* 
* 
* 
* 
* 
* 
* 

## আরও পড়ুন
* 

## বহিঃসংযোগ
* হিজবুল মুজাহিদীনের জন্ম
* মাস্টার আহসান দারের সাথে সাক্ষাৎ

বিষয়শ্রেণী:১৯৫২-এ জন্ম
বিষয়শ্রেণী:বারমুলা জেলার ব্যক্তি
বিষয়শ্রেণী:জীবিত ব্যক্তি
বিষয়শ্রেণী:কাশ্মীরি ব্যক্তি
বিষয়শ্রেণী:২০শ শতাব্দীর ভারতীয় মুসলিম
বিষয়শ্রেণী:কাশ্মীরি মুসলিম
বিষয়শ্রেণী:কাশ্মীরি ইসলামপন্থী
বিষয়শ্রেণী:কাশ্মীরি জঙ্গি
বিষয়শ্রেণী:ইসলামী সন্ত্রাসী গোষ্ঠীর নেতা